***Η διάδοση του χριστιανισμού στους Μοραβούς και στους Βουλγάρους***

*(σελ.39-40)*

***(Οδηγίες μελέτης)***

1. Μελετήστε το κείμενο στις σελίδες 39-40 του βιβλίου σας. Δώστε έμφαση στα εξής σημεία:
* Ο εκχριστιανισμός των Σλάβων ξεκίνησε από τη **Μοραβία** **στα μέσα του** **9ου αι.**. Ο ηγεμόνας των Μοραβών **Ραστισλάβος** ζήτησε από το Βυζάντιο ιεραποστόλους, για να το έχει ως σύμμαχο στην αντιμετώπιση των Γερμανών και των Βουλγάρων. Άρα, ο εκχριστιανισμός των Σλάβων έγινε **ειρηνικά**.
* Το σχέδιο αντιμετωπίστηκε θετικά από τους Βυζαντινούς, και συγκεκριμένα από τον αυτοκράτορα **Μιχαήλ Γ΄** και από τον πατριάρχη **Φώτιο**, που το είδαν σαν μια ευκαιρία επέκτασης της επιρροής του Βυζαντίου στην κεντρική Ευρώπη.
* Η αποστολή ανατέθηκε σε δύο Θεσσαλονικείς αδερφούς, τον **Κωνσταντίνο** (ή **Κύριλλο**, όπως ήταν το μοναστικό του όνομα) και τον **Μεθόδιο**, το **863**.Πέρα από τον εκχριστιανισμό, ο Κύριλλος δημιούργησε και το **σλαβικό αλφάβητο**. Οι δύο αδελφοί οργάνωσαν τη σλαβική εκκλησία και μύησαν τους Σλάβους στο πολιτιστικό σύστημα του Βυζαντίου. Ο εκχριστιανισμός συνέβαλε, επίσης, στην **ενότητα των Σλάβων**.
* Αντίθετα, ο εκχριστιανισμός των **Βουλγάρων** ήταν **βίαιος**. Ο πάπας προσπάθησε να εντάξει τους Βουλγάρους στην εκκλησία της Ρώμης, οπότε ο βυζαντινός στρατός υποχρέωσε το **864** τον Βούλγαρο ηγεμόνα **Βόρη** να δεχτεί τον εκχριστιανισμό από το Βυζάντιο. Με τη **σύνοδο του 870** η εκκλησία της Βουλγαρίας υπάχθηκε στο πατριαρχείο Κωνσταντινούπολης.
* Με τη **σύνοδο του 867** το πατριαρχείο της Κωνσταντινούπολης αναθεμάτισε τον πάπα και απέρριψε το δόγμα **περί της εκπορεύσεως του Αγίου Πνεύματος και «εκ του Υιού» (filioque)**. Πρόκειται για το πρώτο σχίσμα των δύο εκκλησιών, Ανατολικής και Δυτικής, το λεγόμενο **«Φωτίειο Σχίσμα»** (λόγω της εμπλοκής του πατριάρχη Φωτίου σε αυτό).